
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



РЕШЕНИЕ
№ РС-1055-21-023

	Днес, 30.03.2022 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Заместник – председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

	Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), образувано въз основа на Решение за образуване на производство за конфликт на интереси № КИ-007/12.01.2021г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. №ЦУ01/С-1055/17.12.2021г., обединен със сигнал с рег. № ЦУ01/С-1061/21.12.2021г. и сигнал с рег. № ЦУ01/С-6/05.01.2022г.
	Сигналът е подаден против Венко Бозев – общински съветник в Общински съвет В., мандат 2019-2023г.
	По същество в сигнала се твърди, че като общински съветник в Общински съвет В. Венко Бозев е участвал в гласуването на Решение №312/25.11.2021г., с което е избран временно изпълняващ длъжността управител на „Многопрофилна болница за активно лечение – В. (МБАЛ-В.)“ ЕООД, ЕИК*** – д-р А.Т. и Решение №339/14.12.2021г. на Общински съвет В., с което е отменено Решение №312/25.11.2021г. и е избран нов временно изпълняващ длъжността управител на лечебното заведение – д-р И.В.Д. Венко Бозев е гласувал „против“ при приемане на Решение №312/25.11.2021г. и „за“ при приемане на Решение №339/14.12.2021г. Д-р И.Д. е бил временно изпълняващ длъжността управител на МБАЛ-В. и в периода от 26.04.2021г. до 06.12.2021г. По същото време, а и в момента, Венко Бозев има сключен трудов договор с лечебното заведение (от 17.05.2021г.), което го поставя в позицията на подчинен служител спрямо ръководителя д-р И.Д., в каквито отношения същите са били и преди провеждане на новия избор. С тези си действия, гласувайки „против“ избора на д-р Т. и „за“ избора на д-р Д., Венко Бозев е упражнил правомощия по служба в свой частен интерес.
	Към сигнала са приложени като доказателства Решение №312/25.11.2021г. и Решение №339/14.12.2021г. на Общински съвет В.
	От председателя на ПК по ЗПКОНПИ при Общински съвет В. с писмо с вх. № ЦУ01-1736#4/02.02.2022г. на КПКОНПИ са изискани и представени: Решение №312 от Протокол №15/25.11.2021г. на Общински съвет В., извлечение от Протокол №15/25.11.2021г. на Общински съвет В., Решение №339 от Протокол №16/14.12.2021г. на Общински съвет В., Протокол №16/14.12.2021г. на Общински съвет В., клетвен лист на Венко Бозев от 11.11.2019г. и Договор №1729/23.12.2021г. за възлагане управлението на „МБАЛ-В.“ ЕООД, сключен с д-р А.Л.Т.
	От управителя на „МБАЛ-В.“ ЕООД с писмо с вх. № ЦУ01-1736#3/01.02.2022г. на КПКОНПИ е изискано и представено допълнително споразумение към трудов договор №94/01.08.2019г. от 01.08.2019г., сключено между Ж.Ч., в качеството му на управител на „МБАЛ-В.“ ЕООД и Венко Бозев.
	Служебно е извършена справка в Търговски регистър и регистър на юридическите лица с нестопанска цел, в Регистъра на трудовите договори на НОИ и в НБД „Население“.

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени имена, адрес и е подписан.
	Венко Бозев е избран за общински съветник в Общински съвет В. за мандат 2019 – 2023г. и е положил клетва на 11.11.2019г.
	„Многопрофилна болница за активно лечение – В.“ ЕООД с ЕИК *** е лечебно заведение за болнична помощ, с едноличен собственик на капитала Община В. и управител А.Л.Т.
	Венко Бозев заема длъжността „експерт, здравословни и безопасни условия на труд“ в „МБАЛ-В.“ ЕООД, по силата на трудов договор №14/17.05.2010г., сключен на основание чл.70 от КТ (изпитателен срок в полза на работодателя) с д-р А.Т., в качеството му на управител на „МБАЛ-В.“ ЕООД. С допълнително споразумение към трудов договор №94/01.08.2019г., сключено между Ж.Ч., в качеството му на управител на „МБАЛ-В.“ ЕООД, на основание чл.118, ал.3 и чл.67 от КТ, Венко Бозев заема длъжността „експерт, здравословни и безопасни условия на труд“ в „МБАЛ-В.“ ЕООД за неопределено време, считано от 01.08.2019г. Същото се установява и от извършената справка в Регистъра на трудовите договори на НОИ.
	От извършената справка в Търговски регистър и регистър на юридическите лица с нестопанска цел по отношение на „МБАЛ-В.“ ЕООД се установява, че в периода от 06.01.2016г. до 15.03.2021г. управител на „МБАЛ-В.“ ЕООД е бил Ж.И.Ч., от 26.04.2021г. до 06.12.2021г. е бил И.В.Д., от 06.12.2021г. до 10.02.2022г. е бил А.Л.Т., а от 10.02.2022г. е И.В.Д.
	С Решение №312 от Протокол №15 от 25.11.2021г. Общински съвет В., на основание чл.21, ал.1, т.9 от ЗМСМА, чл.137, ал.1, т.5, чл.147, ал.2 от ТЗ, чл.11, ал.1, т.5 от Наредбата за реда за учредяване на търговски дружества с общинско имущество и за упражняване на правата на собственост на Общината в търговските дружества освобождава от длъжност ВрИД Управител на „МБАЛ-В.“ ЕООД – д-р И.Д., избира за ВрИД Управител на „МБАЛ-В.“ ЕООД – д-р А.Т. до провеждане на конкурс за заемане на длъжността и подписване на договор със спечелилия участник и задължава кмета на Община В. да сключи договор за възлагане на управление с новоизбрания ВрИД Управител на „МБАЛ-В.“ ЕООД, със срок на договора до провеждане на конкурс и подписване на договор със спечелилия кандидат.
	Видно от поименното гласуване на Решение №312 от Протокол №15 от 25.11.2021г. на Общински съвет В., общинският съветник Венко Бозев е гласувал „против“ приемането му. Решението е прието с 15 гласа „за“, с 0 гласа „въздържал се“ и с 14 гласа „против“.
	С Договор №1729/23.12.2021г. за възлагане управлението на „МБАЛ-В.“ ЕООД, сключен между К.Т.К., в качеството му на кмет на Община В., на основание чл.137, ал.1, т.5 от ТЗ, във вр. с чл.62, ал.4 от ЗЛЗ, Наредбата за реда за учредяване на търговски дружества с общинско имущество и за упражняване на правата на собственост на Община В. в търговските дружества и Решение №312 от Протокол №15/25.11.2021г. на Общински съвет В. и д-р А.Л.Т., същият приема да управлява и представлява „МБАЛ-В.“ ЕООД.
	С Решение №339 от Протокол №16 от 14.12.2021г. Общински съвет В., на основание чл.45, ал.4, ал.9 от ЗМСМА, чл.21, ал.1, т.9 от ЗМСМА, чл.137, ал.1, т.5, чл.147, ал.2 от ТЗ, чл.11, ал.1, т.5 от Наредбата за реда за учредяване на търговски дружества с общинско имущество и за упражняване на правата на собственост на Общината в търговските дружества отменя Решение №312 от Протокол №15 от 25.11.2021г., като освобождава ВрИД Управителя на „МБАЛ-В.“ ЕООД – д-р А.Л.Т. и прекратява овластяването му, избира за ВрИД Управител на „МБАЛ-В.“ ЕООД – д-р И.В.Д., до провеждане на конкурс за заемане на длъжността и подписване на договор със спечелилия кандидат и задължава кмета на Община В. да сключи договор за възлагане на управление с новоизбрания ВрИД Управител на „МБАЛ-В.“ ЕООД при същите условия, със срок на договора до провеждане на конкурс за заемане на длъжността и подписване на договор със спечелилия кандидат.
	Видно от поименното гласуване на Решение №339 от Протокол №16 от 14.12.2021г. на Общински съвет В., общинският съветник Венко Бозев е гласувал „за“ приемането му. Решението е прието с 15 гласа „за“, с 0 гласа „въздържал се“ и с 0 гласа „против“.
	От извършената справка в Регистър НБД „Население“ не се установява Венко Бозев да е роднина по права линия, по съребрена линия – до четвърта степен, и по сватовство – до втора степен с И.В.Д.
	
При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл.48, ал.1 от ЗПКОНПИ.
	За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Венко Бозев в качеството си на общински съветник в Общински съвет В. е лице, заемащо висша публична длъжност по смисъла на чл.6, ал.1, т.32 от ЗПКОНПИ, с оглед на което КПКОНПИ е компетентна да разгледа подадения сигнал.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т.15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
	В правомощие на Общинския съвет, съгласно разпоредбата на чл.21, ал.1, т.9 от ЗМСМА е приемане решения за създаване, преобразуване и прекратяване на търговски дружества с общинско имущество и избира представителите на общината в техните органи.
	На 25.11.2021г. Венко Бозев, в качеството си на общински съветник в Общински съвет В. е упражнили правомощията си на общински съветник, като е гласувал „против“ приемането на Решение №312 от Протокол №15 от 25.11.2021г. на Общински съвет В. за освобождаване от длъжност ВрИД Управител на „МБАЛ-В.“ ЕООД на д-р И.Д. и избиране за ВрИД Управител на „МБАЛ-В.“ ЕООД на д-р А.Т.
	На 14.12.2021г. Венко Бозев, в качеството си на общински съветник в Общински съвет В. е упражнили правомощията си на общински съветник, като е гласувал „за“ приемането на Решение №339 от Протокол №16 от 14.12.2021г. на Общински съвет В. за освобождаване от длъжност ВрИД Управител на „МБАЛ-В.“ ЕООД на д-р А.Л.Т. и избиране за ВрИД Управител на „МБАЛ-В.“ ЕООД на д-р И.В.Д.
	От извършената справка в Регистър НБД „Население“ не се установява Венко Бозев да е роднина по права линия, по съребрена линия – до четвърта степен, и по сватовство – до втора степен с И.В.Д., обстоятелство налагащо извода за липса на свързаност по смисъла на 1, т.15, б.“а“ от ДР на ЗПКОНПИ между Венко Бозев и И.В.Д.
	От събраните по преписката доказателства се установява, че Венко Бозев работи в „МБАЛ-В.“ ЕООД от 17.05.2010г., като с допълнително споразумение №94/01.08.2019г. към трудовия договор, с д-р Ж.Ч., в качеството му на управител на „МБАЛ-В.“ ЕООД Бозев заема длъжността „експерт, здравословни и безопасни условия на труд“ за неопределено време. Трудовото правоотношение на Венко Бозев с „МБАЛ-В.“ ЕООД е възникнало през м. май 2010г., като в периода от 26.04.2021г. до 06.12.2021г., когато управител на „МБАЛ-В.“ ЕООД е бил И.В.Д., същото не е променяно, както по отношение на заеманата длъжност, а така също и по отношение на размера на получаваната работна заплата.
	Тези обстоятелства налаган извода за липса на облага, а оттам и частен интерес на Венко Бозев или на свързано с него лице, по смисъла на §1, т.15 от ЗПКОНПИ, който би могъл да повлияе върху безпристрастното и обективно изпълнение на правомощията му на общински съветник в Общински съвет В., при гласуването на Решение №312 от Протокол №15 от 25.11.2021г. и на Решение №339 от Протокол №16 от 14.12.2021г. на Общински съвет В.
	Предвид изложеното, се налага извода, че са налице два от елементите на състава на конфликт на интереси, а именно: лице заемащо висша публична длъжност и упражнени от лицето правомощия по служба. Липсва частен интерес – на Венко Бозев, в качеството му на лице, заемащо висша публична длъжност, по смисъла на чл.6, ал.1, т.32 от ЗПКОНПИ или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси.
	Предвид изложеното, на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество,

РЕШИ:


	НЕ УСТАНОВЯВА конфликт на интереси по отношение на Венко Бозев с ЕГН ***, общински съветник в Общински съвет В. и в това му качество, лице заемащо висша публична длъжност по смисъла на чл.6, ал.1, т.32 от ЗПКОНПИ, във връзка с гласуване на Решение №312 от Протокол №15 от 25.11.2021г. и на Решение №339 от Протокол №16 от 14.12.2021г. на Общински съвет В., поради липса на частен интерес.

Препис от решението да се изпрати на Окръжна прокуратура П., с оглед преценка за реализиране на правомощията й по чл.76, ал.2 от ЗПКОНПИ.
	Препис от решението да се изпрати на Венко Бозев - общински съветник в Общински съвет Велинград, на основание чл.75, т.1 от ЗПКОНПИ.


	КОМИСИЯ:

		ЗАМЕСТНИК-ПРЕДСЕДАТЕЛ:………………/АНТОН СЛАВЧЕВ/

ЧЛЕН:………………………………..…...../АНТОАНЕТА ЦОНКОВА/

ЧЛЕН:………………………………………..…...../ПЛАМЕН ЙОЦОВ/

ЧЛЕН:…………………………………….……..../СИЛВИЯ КЪДРЕВА/

